## Rješenje Ustavnog suda Republike Hrvatske broj: U-IV-2820/2007 od 16. veljače 2010.

### NN 28/2010 (3.3.2010.), Rješenje Ustavnog suda Republike Hrvatske broj: U-IV-2820/2007 od 16. veljače 2010.

USTAVNI SUD REPUBLIKE HRVATSKE

682

Ustavni sud Republike Hrvatske, u sastavu Aldo Radolović, zamjenik predsjednice Suda, te suci Mato Arlović, Marko Babić, Snježana Bagić, Slavica Banić, Mario Jelušić, Davor Krapac, Ivan Matija, Antun Palarić, Aldo Radolović, Duška Šarin, Miroslav Šeparović i Nevenka Šernhorst, odlučujući u postupku povodom zahtjeva Ane Baučić iz Zagreba, za rješavanje sukoba nadležnosti, na sjednici održanoj 16. veljače 2010. godine, donio je

RJEŠENJE

I. Zahtjev se odbacuje.

II. Ovo rješenje objavit će se u »Narodnim novinama«.

Obrazloženje

1. Ana Baučić iz Zagreba (u daljnjem tekstu: podnositeljica), koju zastupa Nenad Marković, odvjetnik iz Sesveta, podnijela je zahtjev za rješavanje sukoba nadležnosti nakon što se Trgovački sud u Zagrebu – rješenjem broj: P-899/07 od 21. ožujka 2007. (koje je potvrdio Visoki trgovački sud Republike Hrvatske rješenjem broj: Pž-2454/07-3 od 3. svibnja 2007.) – oglasio nenadležnim za suđenje u (tom) predmetu radi utvrđenja kako je za tuženika – MESNICE FIOLIĆ d.o.o., Zagreb, Hrašće, nastala obveza objavljivanja ponude za preuzimanje trgovačkog društva DUBRAVICA d.d., Dubravica.

2. Ustavni sud je uvidom u navedeno rješenje Trgovačkog suda u Zagrebu utvrdio da se prvostupanjski trgovački sud oglasio nenadležnim za suđenje u (tom) predmetu (točka 1. izreke) i odbacio tužbu (točka 2. izreke).

Prema stajalištu prvostupanjskog trgovačkog suda, utvrđenje postojanja obveze objavljivanja ponude za preuzimanje dioničkog društva ne spada u sudsku nadležnost, već je u nadležnosti upravnog tijela – Komisije za vrijednosne papire, odnosno (sada) Hrvatske agencije za nadzor financijskih usluga (u daljnjem tekstu: HANFA).

Zahtjev nije dopušten.

3. Članak 82. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon) glasi:

Ako dođe do sukoba nadležnosti između tijela zakonodavne i izvršne ili sudbene vlasti, zato što određeno tijelo zakonodavne, izvršne ili sudbene vlasti odbija nadležnost u istom predmetu, zahtjev za rješavanje sukoba nadležnosti može se podnijeti po pravomoćnosti odluke suda, odnosno konačnosti odluke tijela izvršne vlasti ili odgovarajuće odluke zakonodavnog tijela, koje je prvo odlučilo o svojoj nadležnosti.

Zahtjev iz prethodnog stavka može podnijeti stranka koja zbog odbijanja nadležnosti nije mogla ostvariti svoje pravo, kao i svako od tijela zakonodavne, izvršne, odnosno sudbene vlasti, između kojih je došlo do sukoba nadležnosti.

Zahtjev se podnosi u roku od 30 dana od dana nastupa pravomoćnosti odluke suda, od dana nastupa konačnosti odluke tijela izvršne vlasti, odnosno od dana donošenja odgovarajuće odluke zakonodavnog tijela iz stavka 1. ovoga članka, kojom se drugo tijelo državne vlasti oglasilo nenadležnim.

4. Iz navedenih odredbi Ustavnog zakona slijedi da je za postojanje negativnog sukoba nadležnosti potrebno da tijela zakonodavne, izvršne ili sudbene vlasti posebnim odlukama utvrde svoju nenadležnost za rješavanje istog predmeta.

To je stajalište Ustavni sud izrazio u rješenju broj: U-IV-383/2004 od 25. veljače 2004. (»Narodne novine« broj 27/04.).

Ustavni sud utvrđuje da se HANFA nije posebnom odlukom oglasila nenadležnom za postupanje o prijedlogu podnositeljice.

5. Budući da je za donošenje odluke Ustavnog suda, u vezi s negativnim sukobom nadležnosti, potrebno postojanje odluka kojima se tijela zakonodavne, izvršne ili sudbene vlasti oglašavaju nenadležnima za postupanje u istom predmetu, Ustavni sud je utvrdio da u konkretnom slučaju nisu ispunjene pretpostavke propisane člankom 82. stavkom 1. Ustavnog zakona za postojanje sukoba.

6. Uslijed utvrđenja o nedopuštenosti podnositeljičinog zahtjeva, Ustavni sud je na temelju članka 32. Ustavnog zakona riješio kao u točki I. izreke.

7. Objava rješenja (točka II. izreke) utemeljena je na članku 29. Ustavnog zakona.

Broj: U-IV-2820/2007

Zagreb, 16. veljače 2010.

USTAVNI SUD REPUBLIKE HRVATSKE

Zamjenik predsjednice
dr. sc. Aldo Radolović, v. r.

Rješenje, NN 28/2010-682